Mal for skoleregler

Malen danner utgangspunkt for lokale skoleregler som fastsettes av det enkelte skolestyret. Skoleregler må først fastsettes etter en lokal prosess der ansatte, foresatte, elever og skolens ledelse/styre involveres.

Innholdsfortegnelse

[1. Innledning 2](#_Toc177311578)

[2. Formål 2](#_Toc177311579)

[3. Virkeområde 3](#_Toc177311580)

[4. Organisering av skoledemokratiet 3](#_Toc177311581)

[5. Elevens rettigheter og plikter 3](#_Toc177311582)

[5.1 Rettigheter 3](#_Toc177311583)

[5.2 Plikter 3](#_Toc177311584)

[6. Orden og oppførsel 4](#_Toc177311585)

[6.1 Orden 4](#_Toc177311586)

[6.2 Oppførsel 4](#_Toc177311587)

[7. Tiltak ved brudd på skolereglene 4](#_Toc177311588)

[7.1 Veiledning og advarsel 5](#_Toc177311589)

[7.2 Skriftlig advarsel 5](#_Toc177311590)

[7.3 Inndragelse av gjenstander 5](#_Toc177311591)

[7.4 Tiltak ved alvorlige brudd 5](#_Toc177311592)

[7.5 Fysiske inngrep for å avverge skade 5](#_Toc177311593)

[8. Sanksjoner ved brudd 5](#_Toc177311594)

[8.1 Bortvisning 6](#_Toc177311595)

[8.2 Skolebytte 6](#_Toc177311596)

[8.3 Anmeldelse 6](#_Toc177311597)

[9. Vurdering i orden og oppførsel 6](#_Toc177311598)

[10. Saksbehandlingsregler ved bruk av sanksjoner 6](#_Toc177311599)

[11. Ikraftsetting 7](#_Toc177311600)

# Innledning

Montessoriskoler legger vekt på sosial læring, ansvar og fellesskap som sentrale prinsipper gjennom hele grunnskoleløpet. Målet med vårt pedagogiske arbeid er å utvikle elever som er selvstendige, tar ansvar for egne handlinger og miljøet rundt seg, og som er i stand til å balansere frihet med ansvar.

Elevenes rettigheter står sentralt i skolens arbeid, og det er skolens ansvar å sikre at barnets beste alltid prioriteres i beslutninger som påvirker elevene. I tråd med Grunnloven § 104 og Barnekonvensjonen artikkel 3 skal alle tiltak og regler fremme barnas fysiske, sosiale og emosjonelle utvikling. Videre har elevene rett til å bli hørt (Barnekonvensjonen artikkel 12) og rett til utdanning (artikkel 28). Skolens regelverk er utformet for å ivareta disse rettighetene og sikre at alle elever opplever trygghet, respekt og muligheter for læring i et inkluderende fellesskap.

Foresattes rolle er viktig i arbeidet med et godt skolemiljø, og det er forventet at foresatte aktivt bidrar til å fremme god orden og oppførsel. Dette innebærer å støtte skolens prinsipper og regler hjemme, oppmuntre elevene til å ta ansvar for egne handlinger, og veilede dem i å reflektere over hvordan deres valg påvirker både egne og andres trivsel og læring. Et godt samarbeid mellom skole og hjem er avgjørende for å skape et trygt og inkluderende miljø hvor elevene trives og utvikler seg.

Montessoriskolene legger særlig vekt på veiledning og refleksjon, og forsøker å unngå sanksjoner og straff. Vi tror at elever lærer best når de føler seg trygge, forstått og inkludert. Feil blir sett på som en mulighet til å lære, og gjennom regelmessige samtaler og veiledning oppfordres elevene til å reflektere over sine handlinger og hvordan de påvirker andre. Skolereglene våre skal støtte dette arbeidet ved å definere klare rammer for hva som er god orden og ønsket oppførsel.

Dette reglementet er vedtatt av skolens styre, i samsvar med privatskolelovens § 5-2 d) og §5A-7. Montessoriskolens pedagogiske prinsipper ligger til grunn for regler og tiltak.

# 2. Formål

Formålet med skolereglene er å sikre at alle på skolen – både elever, lærere og foresatte – har en felles forståelse av rettigheter og plikter i skolehverdagen, samt hvilke tiltak som kan settes inn ved eventuelle brudd på reglene.

Reglene skal bidra til å utvikle elevenes sosiale ferdigheter og til å bygge positive relasjoner mellom elevene, og mellom elever og ansatte. Reglene skal bidra til å sikre et trygt og inkluderende skolemiljø som fremmer læring, trygghet og respekt. Målet er å støtte elevenes utvikling som selvstendige og ansvarlige individer som tar ansvar for egne handlinger og viser hensyn til andre.

# 3. Virkeområde

Skolereglene gjelder for alle elever, ansatte og foresatte som er en del av skolen. Reglene gjelder i skoletiden og i SFO-tid, på skoleveien og under alle skolens arrangementer, også skoleturer. Reglene gjelder også for oppførsel på skolens digitale plattformer, inkludert bruk av digitale systemer og sosiale medier i skoletiden.

# 4. Organisering av skoledemokratiet

Privatskolelovens § 5A-4. og § 5A-5 beskriver regler for skoledemokratiet.

Elever og foresatte har rett til å få informasjon om og ta del i skolemiljøarbeidet. Skolen skal sørge for at elevene og foreldrene får være med på å planlegge, gjennomføre og vurdere skolens virksomhet, blant annet arbeidet med skolemiljøet, kvalitetsutvikling i opplæringa og fastsetting av skoleregler.

Skolen skal ha et elevråd og et foreldreråd. Foreldrerådet kan og bør velge et arbeidsutvalg (FAU). Skolens styre skal sørge for at det blir fastsatt hva slags brukerorgan skolen skal ha.

[Eventuelt: Tekst som beskriver hvordan skoledemokratiet er organisert hos dere]

# 5. Elevens rettigheter og plikter

[Tekst som utdyper rettighetene og pliktene til den enkelte elev. Eksempler:]

## 5.1 Rettigheter

* Eleven har rett til å føle seg trygge og inkluderte på skolen, og at andre viser respekt og omsorg for deg og dine eiendeler.
* Eleven har rett til å bli hørt og delta aktivt i utformingen av regler og arbeid med skolemiljø.
* Eleven har rett til frihet i sitt læringsarbeid, så lenge denne friheten ikke går på bekostning av andres rett til læring.

## 5.2 Plikter

* Eleven skal vise respekt og omsorg for medelever og alle skolens ansatte.
* Eleven skal bidra til å skape et inkluderende og trygt læringsmiljø.
* Eleven har ansvar for å ta vare på skolens fysiske miljø og ressurser, samt å vise respekt for andres eiendeler.
* Eleven skal følge skolens retningslinjer for bruk av digitale verktøy og plattformer, inkludert sosiale medier, og bidra til et trygt digitalt miljø.

# 6. Orden og oppførsel

[Tekst som beskriver hva som regnes som god orden og god oppførsel i montessoriskolen. Eksempler:]

## 6.1 Orden

* Eleven skal møte punktlig og være forberedt til undervisning og aktiviteter.
* Eleven skal ha med seg nødvendig utstyr, og følge opp og fullføre arbeid til avtalt tid.
* Eleven skal bidra til å holde orden i det fysiske miljøet på skolen

## 6.2 Oppførsel

* Eleven skal vise respekt og omsorg for sine medelever, både i handlinger og kommunikasjon, inkludert på digitale plattformer og sosiale medier.
* Eleven skal bidra til et samarbeidende og positivt læringsmiljø.
* Eleven skal løse konflikter gjennom dialog og forståelse. Mobbing, vold eller trakassering tolereres ikke.
* Eleven skal vise respekt og omsorg for skolens fysiske miljø.
* Eleven skal vise respekt for skolens ansatte, og følge beskjeder og regler som gjelder.

# 7. Tiltak ved brudd på skolereglene

[Tekst som beskriver tiltak (7) og sanksjoner (8) ved brudd på skolereglene. Skoler kan bare bruke reaksjoner/tiltak mot elever som bryter skolereglene dersom de er fastsatt i skolereglene. Eksempler:]

Montessoriskolen legger vekt på veiledning og refleksjon ved brudd på reglene. Skolen vil alltid først søke å bruke dialog som hovedverktøy for å veilede eleven og støtte elevens sosiale og emosjonelle utvikling.

Skolen følger en trinnvis tilnærming ved behov for tiltak, med følgende rekkefølge:

## 7.1 Veiledning og advarsel

* En muntlig samtale eller advarsel vil bli gitt ved mindre brudd på reglene, der eleven får veiledning om hvorfor handlingen var uheldig, og hvordan den kan forbedres.
* Skolen kan flytte eleven til en annen gruppe, endre gruppesammensetningen, eller tildele alternative oppgaver. Tiltakene vil tilpasses situasjonen og ha som mål å forebygge gjentatte brudd på reglene og fremme et bedre læringsmiljø for alle.

## 7.2 Skriftlig advarsel

* Ved gjentatte eller mer alvorlige brudd vil det bli gitt en skriftlig advarsel, og foresatte vil bli involvert.
* Foresatte oppfordres til, i samsvar med skolens pedagogikk, å ha en samtale med eleven hjemme. I denne samtalen bør de sammen reflektere over det som har skjedd, identifisere konkrete tiltak for passende konsekvenser, og utarbeide en plan for videre oppfølging. Det er ønskelig at tiltakene deles med skolen, slik at hjem og skole kan samarbeide for å støtte elevens sosiale og emosjonelle utvikling. Skolen eller instanser skolen samarbeider med kan gi råd for en slik samtale.

## 7.3 Inndragelse av gjenstander

* Misbruk av mobiltelefon eller medbrakte gjenstander vil føre til at disse inndras i en begrenset periode.
* Ved gjentatt misbruk av mobiltelefon kan skolen bestemme at eleven ikke får lov til å ta med telefonen til skolen i en bestemt periode.
* Ulovlige gjenstander, som rusmidler eller våpen, vil bli overlevert til politiet.

## 7.4 Tiltak ved alvorlige brudd

Ved alvorlige hendelser, som mobbing, vold eller trakassering, vil skolen iverksette umiddelbare tiltak i henhold til handlingsplanen for et trygt skolemiljø.

## 7.5 Fysiske inngrep for å avverge skade

I henhold til § 3-10 b i privatskoleloven kan ansatte gripe inn fysisk for å avverge at en elev skader seg selv, andre, eller eiendom. Fysiske inngrep skal kun benyttes som en siste utvei når andre tiltak ikke er tilstrekkelige. Inngrepene må alltid være forsvarlige, stå i forhold til situasjonen, og være nødvendige for å hindre ytterligere skade.

# 8. Sanksjoner ved brudd

Sanksjoner brukes som siste utvei, og målet er alltid å fremme sosial læring, dialog og refleksjon. Alvorlige eller gjentatte brudd på skolereglene kan føre til følgende sanksjoner:

## 8.1 Bortvisning

Ved alvorlige brudd på skolereglementet kan bortvisning vurderes i henhold til privatskolelovens § 3-10. En elev skal ikke vises bort dersom mindre inngripende tiltak er tilstrekkelige. Foresatte skal få beskjed ved bortvisning av elev.

Elever på 1. til 7. trinn kan vises bort for enkelttimer eller resten av dagen, og elever på 8. til 10. trinn kan vises bort for inntil tre dager. Daglig leder gjør vedtak om bortvisning, men kan delegere til lærer(e) å kunne vise bort en elev for inntil to timer.

Vedtak om bortvising er enkeltvedtak etter [forvaltningsloven](https://lovdata.no/lov/1967-02-10), og departementet er klageinstans.

## 8.2 Skolebytte

Ved gjentatte alvorlige brudd, eller hvis andre tiltak ikke er tilstrekkelige, kan skolebytte vurderes. Før skolebytte vurderes, skal eleven og foresatte få anledning til å komme med innspill, og alternative tiltak skal være prøvd ut.

I saker om skolebytte er det, i henhold til privatskolelovens § 2-4, hjemkommunen som fatter vedtak. Departementet er klageinstans for enkeltvedtak etter  [§ 13-2](https://lovdata.no/lov/2023-06-09-30/%C2%A713-2) om skolebytte.

## 8.3 Anmeldelse

Ved svært alvorlige/straffbare hendelser kan saken meldes til politiet.

# 9. Vurdering i orden og oppførsel

I montessoriskoler gis det ikke vurdering med karakter i orden og oppførsel. På vitnemålet føres følgende merknad: *VMM45 Det gis ikke vurdering med karakter i orden og oppførsel i montessoriskolen, jf. 2020/1022*.

Vurderingen skal gjøres over en lengre periode og ikke baseres på enkelthendelser, med mindre hendelsene er spesielt alvorlige. Vurderingen skal baseres på elevens punktlighet, ansvar for læring, samarbeid og respekt for andre. Vurdering av orden og oppførsel skal fremme sosial læring og bidra til et godt skolemiljø, i tråd med forskriften til privatskoleloven.

# 10. Saksbehandlingsregler ved bruk av sanksjoner

[Tekst som beskriver saksbehandlingen av regelbrudd. Eksempel:]

Alle sanksjoner ved brudd på skoleregler skal følge en forsvarlig saksbehandling i henhold til privatskoleloven og forvaltningsloven. Eleven har alltid rett til å forklare seg, og foresatte blir informert før alvorlige sanksjoner iverksettes. Ved alvorlige sanksjoner som bortvisning eller skolebytte, skal det fattes enkeltvedtak. Vedtaket skal inneholde en begrunnelse og informasjon om klagerett.

# 11. Ikraftsetting

Skolereglene trer i kraft [straks/annen dato].

*Hvis disse skolereglene erstatter gamle ordensregler, må det stå her hvilke tidligere regler som skal oppheves.*

[Skoleregler/ordensreglement (full tittel og dato for vedtakelse) oppheves.]